Šutaj Eštok, Matúš, minister vnútra SR (2024-04-17):
Ďakujem pekne, tak teda do tretice. Vážený pán predsedajúci, vážené panie poslankyne, páni poslanci, primárnym cieľom predloženého návrhu zákona je transpozícia smernice o podmienkach vstupu a pobytu štátnych príslušníkov tretích krajín na účely vysokokvalifikovaného zamestnania, tzv. modrá karta. V tejto súvislosti sa znižuje výška platového prahu v rámci mesačného príjmu vysokokvalifikovaného zamestnanca, ktorý je potrebné dosiahnuť na získanie modrej karty, čo by malo uľahčiť nábor vysokokvalifikovaných zamestnancov. Vysokú kvalifikáciu bude možné získať aj na základe vyšších odborných zručností. Rozširuje sa okruh subjektov, ktoré budú môcť požiadať o modrú kartu. Pôjde napríklad o azylantov, osoby s doplnkovou ochranou alebo sezónnych zamestnancov. V rámci prípravy návrhu sa v podstatnej miere vyšlo v ústrety požiadavkám zamestnávateľov, zmenil sa systém povoľovacieho procesu a štátny príslušník tretej krajiny bude môcť začať pracovať u zamestnávateľa už pred rozhodnutím o udelení povolenia na pobyt. Podmienkou bude súhlas úradu práce, sociálnych vecí a rodiny a podanie žiadosti o udelenie pobytu. Na základe požiadavky dopravcov sa navrhuje nový dôvod na zrušenie povolenia na pobyt v prípade mobilných dopravcov, aby sa zamedzilo špekuláciám vodičov, ktorých je aktuálny nedostatok. Vodič bude musieť vykonávať účel prechodného pobytu dopravnými prostriedkami, ktorými disponuje jeho zamestnávateľ so sídlom na území Slovenskej republiky. Návrh zákona vychádza v ústrety aj podnikateľom, ktorí v čase podania žiadosti o obnovenie povolenia na prechodný pobyt nemajú z akýchkoľvek dôvodov uhradené svoje pohľadávky. Na ich úhradu budú mať ešte dvadsať dní od podania žiadosti. V súlade so žiaducim etablovaním odídencov do našej spoločnosti im novela zákona umožní podať žiadosť o iný druh pobytu na policajnom útvare na území Slovenskej republiky a tiež budú môcť začať vykonávať podnikateľskú činnosť. Návrhom zákona sa zohľadňujú odporúčania schengenskej hodnotiacej komisie z hodnotenia Slovenskej republiky v roku 2019 týkajúce sa oblasti návratov štátnych príslušníkov tretích krajín z územia Slovenskej republiky. V tejto súvislosti sa upravujú viaceré ustanovenia o administratívnom vyhostení a zaistení. Nanovo sa upravuje začiatok plynutia lehoty, zákazu vstupu a rozširuje sa definícia nežiaducej osoby, ako aj administratívneho vyhostenia. Na základe poznatkov aplikačnej praxe sa umožní udeľovať národné vízum aj v súvislosti s podaním žiadosti o udelenie pobytu na území Slovenskej republiky, čím sa celý proces udeľovania pobytu skráti. S cieľom skrátenia čakacích lehôt na zastupiteľských úradoch sa zavádza tzv. externý poskytovateľ služieb, ktorý bude prijímať žiadosti o udelenie národného víza v najvyťaženejších destináciách. V nadväznosti na predložený návrh zákona sa novelizuje aj zákon o správnych poplatkoch a zákon o hlásení pobytu občanov Slovenskej republiky a register obyvateľov Slovenskej republiky. Transpozícia smernice si vyžaduje aj novelizáciu zákona o službách zamestnanosti, ktorý je previazaný so zákonom o pobyte cudzincov. Viaceré kompetencie prechádzajú z ústredia na úrady práce, sociálnych vecí a rodiny. Rovnako sa upravujú podmienky vykonania testu trhu práce. O vydaní potvrdenia o možnosti obsadenia voľného pracovného miesta bude žiadať výlučne zamestnávateľ elektronickými prostriedkami, a to aj v prípade modrej karty. Predlžuje sa obdobie, za ktoré sa bude toto potvrdenie vydávať, zo štyroch na päť rokov, tým sa umožní plynulý prechod na dlhodobý pobyt bez potreby obnovy modrej karty, čím sa zníži aj administratívna záťaž dotknutých subjektov. Vážený pán predsedajúci, vážené dámy poslankyne, vážení páni poslanci, záverom si vás dovoľujem požiadať o podporu predloženého návrhu zákona. Ďakujem pekne.